Dopo i cuatri patafs cjapâts a Bologne al Udin i coventave une prove di caratar. Par fortune, tornâts tal Stadi Friûl, i blancs e neris a àn fat viodi di jessi ancjemò vîfs e vivarôs e a àn zuiât une partide discrete, che e à mostrât fintremai alc di interessant pal avignî.
Delneri, cuintri di une Atalanta salde e ecuilibrade, al met adun une formazion che e mostre alc di gnûf: in atac Perica al zuie dal prin minût dongje di Zapata, daûr e in bande dai doi De Paul al à la pussibilitât di movisi, di scombatî e di inventâ, e ancje te linie mediane si viôt pe prime volte il zovin Balič, dongje di Hallfredsson e di Jankto, intant che in difese te posizion che par solit e je dal infortunât Samir i ven dade a Adnan cul dopli compit di cuvierzi e di puartâsi indenant.
Di chê altre bande, Gasperini al rispuint cuntun 3-5-2, là che, ancje par vie de infermerie plene, dopo tant timp, al torne a meti titolâr Raimondi, cu la garanzie de cubie di atac formade di Gomez e Petagna.
La partide si invie ben, cun ecuilibri e cun cualchi emozion. Widmer al scuen limitâ il so contribût ae manovre ofensive par vie che i tocje tignî cont di Gomez, ma i blancs e neris a rivin compagn a fâ alc di bon des bandis di Berisha, che al rispuint ben suntun tîr di Zapata, e al fâs compagn Karnezis su Gomez e su Petagna. Di Bello no si vise di un brut fal di Raimondi su Zapata e cualchi minût prime de polse al rive il gol. Lu segne l’unic zuiadôr furlan in cjamp, Bryan Cristante di Sant Zuan di Cjasarse, che al tocje cul cjâf un corner tirât di Gomez e puarte in vantaç la Atalanta.
Il secont timp al presente daurman un Udin cun chê di tornâ a meti a scuare il risultât. Tal zîr di vot minûts al rive il gol di Stipe Perica, che i rive un biel assist di De Paul, al tire in puarte, Berisha al rispuint, al torne a tirâ e al segne. Gasperini al cambie muse ae sô scuadre che un pôc par cunvinzion e un pôc par sante scugne si siere indaûr. L’Udin al prove ancjemò a fâ alc di plui, Delneri al cambie l’atac e al bute dentri Thereau e Ewandro e ancjemò prime al clame fûr Balič par Kums, ma il risultât nol cambie. E insom ur va ben cussì a ducj cuancj: al Udin che al riscate il disonôr dal Dall’Ara e ae Atalanta che e va dilunc te sô strade viers de Europa League.
La prossime dal Udin e sarà a Crotone. Domenie ai 14 di Mai a coventaran une vore di snait e di atenzion.
fur_Latn fur_Latn fur_Latn fur_Latn fur_Latn fur_Latn